District 9-ster Vanessa Haywood wys haar gunsteling-plek en fotos' | SARIE
FOTO: SARIE	18 Augustusus 2010
District 9-ster Vanessa Haywood wys haar gunsteling-plek en fotos'	deur admin
Vanessa werk sowat vyf maande van die jaar in die Kaap, maar woon eintlik in 'n meenthuis in Bryanston, Gauteng, saam met een van haar susters, Kim, 'n radio-platejoggie en joernalis vir 5FM, en hul DBV-brakkie, Thandi.
"My ma, Caroline, 'n verpleegster, en pa, Eric, 'n boer, het ons drie dogters streng grootgemaak. My ma se trots was haar groentetuin – 80 m lank en 20 m wyd. Sy het vir almal groente uitgedeel."
Dís hoekom Vanessa vandag nog gesond eet. Maar wanneer sy en haar beste vriendin, die model Sjaniël Turrell, en dié se man, Dale, en hul 2½-jarige seuntjie, Jaden, gaan piekniek hou op Kampsbaai se strand, kan sy haar vergryp aan happies en klink sy graag 'n glasie Veuve Clicquot Reserve of 'n koue Hamilton Russell Chardonnay.
As sy haar stapstewels aantrek en Tafelberg uitklim, trek sy die lug diep in en verkyk haar aan die Kaap daar van bo af nadat sy 'n koppie koffie by die restaurant gedrink het.
"Ek het ál die 'fases' van die berg beleef. Die 'ou' kabelkarretjie van my kinderjare, die moderne een én die paadjies boontoe. Die berg betower my elke keer. Ek is 'n fiksheidsbesetene. Ek glo veral aan waterterapie. Perdry is ook wonderlik. Om by Noordhoek langs die strand te ry en die wind deur jou hare te voel en die seereuk in te asem is kos vir die siel."
Vanessa is 'n opgeleide fiksheidsinstrukteur wat ook onlangs aan die Knysna Groot 5-uitdaging deelgeneem het wat van 'n halfmarathon tot 'n bergfietswedren insluit, alles ten bate van die Starfish Greathearts-stigting vir vigswesies. Sy stel belang in omgewingsake en het onder meer help aanbied aan AgriTV op SABC2, die natuurprogram Groen op kykNET en talle dokumentêre programme oor die natuurlewe, ook vir internasionale TV-stasies.
"As Christen ervaar ek 'n intense verhouding met God wanneer ek duik of branderplankry by Muizenberg. Dis asof jy een is met die natuur. Die adrenalien-stuwing wat jy kry as die golf aankom en die vryheid wat jy voel wanneer jy die golf ry en op die branderplank klim, is net onbeskryflik."
"Verlede jaar is ek Hollywood toe om dinge te gaan deurkyk, maar ek het my vervies vir mense wat van my verwag het om 'n tweede Charlize Theron te wees. Die druk was enorm. Ek het besluit ek wil in Suid-Afrika bly. Dís huis. En Kaapstad is my spirituele tuiste."